題天衣寺
作者：袁說友
朝代：宋

paragraphs: 稽山道上多名蹟，萬頃湖光襯山色。
雲蒸霧集累千年，屈指風流幾人物。
平生佳處身曾經，頼此泉石供餘齡。
愛山何惜買山費，明珠不博娉與婷。
我聞天衣最奇絕，萬頃清凉掃煩熱。
持經夜半鳥鼠聽，忽覩金僊起還滅。
把茅從此成開山，法華妙果僧中賢。
當時十詔徵不起，神奇變化泥生蓮。
山神謹護泥封詔，獨有遺風傳內教。
袈裟金縷照琉璃，時放祥光蔽雲物。
我來官守無時閒，著脚未歷城南山。
區區俗眼空自翳，耿耿此意如循環。
我心豈是真如石，慙愧新詩與推激。
自憐未到此山中，想見入山深未得。
要令攻俗如攻城，茲遊約與秋風迎。
吾曹豈辦癡兒事，爲君一醉南湖清。